Bosasa-korrupsie: Vinger wys ook na hooflanddros NairRichard le Roux, oudwerknemer van Bosasa (31 Januarie 2019) (Foto: Karen Sandison/African News Agency/ANA) Pretoriase hooflanddros Desmond Nair, wat die borgaansoek van Oscar Pistorius hanteer het, is op die lys van hooggeplaastes vir wie Bosasa sekuriteitstelsel geïnstalleer het, het die staatskapingkommissie Donderdag gehoor. Richard le Roux, IT-kenner van Bosasa, het getuig een van die uitvoerende beamptes by Bosasa, Trevor Mathenjwa, het aan die voormalige bedryfshoof Angelo Agrizzi opdrag gegee om die installasie by Nair se huis in Pretoria te behartig. ŉ Kamerastelsel, alarmstrale en ŉ elektriese heining is teen ŉ koste van R250 000 geïnstalleer, het Le Roux aan die Zondo-kommissie gesê. “Ek onthou dat Agrizzi omgekrap was oor die projek. Hulle het ŉ tegnikus na die huis gestuur en hy het ŉ Sondolo IT [ŉ Bosasa-maatskappy]-uniform gedra. Veiligheidswagte wou weet waarom Sondolo IT die werk doen. Ek is toe na die huis gestuur en die wagte het my ook ondervra. Ek het gesê ek weet nie enigiets van Sondolo nie, en dat ek net die sekuriteitsbehoeftes by die huis moes nagaan en toerusting moes installeer.” Nair is die eerste regspersoon wat in die staatskapingondersoek geïmpliseer word. Le Roux het getuig hy het ŉ span by Bosasa bestuur wat “spesiale projekte” behartig en werk by hooggeplaastes se eiendomme gedoen het. Dit sluit ANC-voorsitter en minister van minerale hulpbronne Gwede Mantashe, minister van omgewingsake Nomvula Mokonyane, voormalige raadsvoorsitter van die SAL Dudu Myeni, voormalige hoof van tronke Linda Mti, ANC-LP Vincent Smith, adjunkminister van korrektiewe dienste Thabang Makwetla, en voormalige werwingshoof by die Passasierspooragentskap van Suid-Afrika (Prasa) Mbulelo Gingcana in. Bosasa het verskaffers slegs met kontant betaal en kodewoorde is gebruik om na die projekte te verwys, het Le Roux bygevoeg. Werk ter waarde van nagenoeg R300 000 is uitgevoer op Mantashe se eiendomme. Dit sluit sekuriteitsopgraderings in by sy huis in Boksburg, Gauteng, ŉ plaas in Elliot in die Oos-Kaap, en ŉ eiendom in Cala in die Oos-Kaap. Die hooggeplaastes het ontken dat hulle enigiets verkeerd gedoen het. Mantashe het verlede jaar November voor die Zondo-kommissie getuig. Sy getuienis het gevolg ná die voortvlugtige Gupta-familie se bankrekenings gesluit is. Hy het ná sy getuienis dit uitdruklik gestel dat Bosasa nooit enige sekuriteitstelsels by enige van sy eiendomme geïnstalleer het nie. Le Roux het gesê kameras, wat by Smith se huis geïnstalleer is, is intussen verwyder. ŉ Video het verlede jaar aan die lig gekom wat wys hoe tegnici sekuriteitskameras by Smith se huis verwyder. Die ANC-LP het verlede jaar berigte, dat Bosasa installasiewerk by sy huis in Roodepoort gedoen het, verwerp. Smith se installasiewerk het Bosasa ongeveer R200 000 uit die sak gejaag.